Chi Jesús aneꞌmy yɨꞌ ydiscípulos ajcxy co huen barco tɨgɨɨygɨxy mɨcꞌamy,
jɨgɨx ñɨcxɨpy ajcxy jɨm mejy nïnaxy.
Namɨ yɨꞌ ydiscípulos ajcxy choñ barcojoty,
Jesús ycapxycɨ́jxy mɨɨd je mayjäy huen nɨ́cxcɨxnɨ.
Co anajty Jesús tɨ ycapxycɨ́xy mɨɨd je mayjäy,
chi ñɨcxy naydüg ma tüg cögop Dios mɨbɨjctzoobɨ.
Co ycoodzɨɨñ Jesús naydüg anajty yajpaady.
Co ycoodzɨɨñ,
mejy cujc anajty je barco cujc nɨcxy.
E je nɨɨ ooy anajty ymɨjjëtzpety ma je barco,
jeꞌ co ooy anajty mɨc yjanchpojy.
E co oy ymoñɨ̈y,
huinꞌit Jesús ymɨjhuaꞌcy ma jeꞌ ydiscípulos ajcxy,
ñɨcxy adüyöyb mejyhuingɨ́xy.
E co je discípulos ajcxy ijxy co Jesús anajty ymiiñ mejyhuingɨ́xy,
chi ajcxy ooy ñayꞌadzɨgɨɨyɨ.
Ooy ajcxy yaaxqueecy ymɨnañ ajcxy:
―Hueꞌ ɨɨch ajt ijxmanɨɨyɨm.
Chi Jesús mɨcꞌamy ymɨgapxy ajcxy etz nɨmay:
―Huinmɨc jotmɨc naybɨdáacɨgɨxy,
ɨɨch yɨꞌ.
Caꞌ mdzɨgɨɨygɨxy.
Chi oy Pedro Jesús ymɨgapxyii,
nɨmaayɨ:
―Huindzɨn,
pen janch miichɨty,
aneꞌmgɨch co huen ɨɨch miich ninɨcxɨp adüyöyɨp mejyhuingɨ́xy.
Chi Jesús Pedro nɨmay:
―Min.
Huinꞌit Pedro ymɨnajcy ma je barco etz ñɨcx ma Jesús adüyöyɨp mejyhuingɨ́xy.
Per co Pedro jɨhuɨꞌñybɨjcy jaduꞌn nej anajty ooy mɨc yjanchpojy,
chi ooy chɨgɨy,
chi oy ogaꞌn ytɨgɨɨyñɨ quimbɨ,
chi yaaxqueecy,
ymɨnañ:
―¡Huindzɨn,
ɨɨch yajtzóocɨgɨch!
Huinꞌit Jesús oy ycɨꞌ mɨmajtzɨ,
chi nɨmay:
―Miich,
janch hueenɨ mmɨbɨjcɨn.
¿Nej co caꞌ yajxon xymɨbɨcyɨch?
Co Pedro etz Jesús ytɨgɨɨy barcojoty,
huinꞌit je mɨc poj ñajxy.
Huinꞌit jeꞌ ajcxy jiiby barcojoty ycojxtɨnayꞌɨhuɨydaay ma Jesús yhuinduu.
Chi ymɨnañ ajcxy:
―Janch tɨyꞌajt co miich Dios xyꞌungꞌadyii.
Co ajcxy ymejyñajxtay,
chi ajcxy oy jaꞌty ma je Genesaret naaxjot.
E co je jäy ajcxy nejhuɨɨy co Jesús tɨ yjäty ma yɨꞌ ajcxy naaxjot,
chi ajcxy tɨyꞌajt quejxy ma tügꞌócɨy cajp etz rancho huinduy agonbɨ co Jesús yjɨmɨty.
Chi je mayjäy mɨɨd miiñ tügꞌócɨy je paꞌmjäy ma Jesús.
Chi ajcxy cohuanɨɨy Jesús,
pen jëb je paꞌmjäy ñïdoñyii je yhuit.
E tügꞌócɨy je huɨdijaty ñïdonɨp jeꞌ yhuit,
jeꞌ ajcxy chooctay yꞌagɨdactay.